
ΔΕΛΤΙΟ ΤΥΠΟΥ

Οδηγίες για την εξυπηρέτηση του κοινού στην Περιφέρεια Αττικής

Για το διάστημα από τη Δευτέρα, 21 Σεπτεμβρίου έως και την Παρασκευή, 2 Οκτωβρίου, η εξυπηρέτηση του κοινού στα Κέντρα Προώθησης Απασχόλησης (ΚΠΑ2) του ΟΑΕΔ στην Περιφέρεια Αττικής θα γίνεται μόνο σε επείγουσες περιπτώσεις, κατόπιν προγραμματισμένου ραντεβού.Όσοι πολίτες προσέρχονταιστα ΚΠΑ2 της Περιφέρειας Αττικής χωρίς ραντεβού δεν θα εξυπηρετούνται.

Όσοι πολίτες επιθυμούν να προσέλθουν σε ΚΠΑ2 στην Περιφέρεια Αττικής για υπηρεσίες που δεν παρέχονται ηλεκτρονικά και μόνο, θα πρέπει να υποβάλλουν αίτημά για ραντεβού στην ηλεκτρονική διεύθυνσηwww.oaed.gr/menoumespitiεπιλέγοντας το αρμόδιο ΚΠΑ2. Ακολούθως θα λαμβάνουν μήνυμα ηλεκτρονικής αλληλογραφίας (email) ή τηλεφωνική κλήση και θα καλούνται για προσέλευση σε συγκεκριμένη ημέρα και ώρα.

Όσοι πολίτες προσέρχονται στα ΚΠΑ2 με ραντεβού θα εξυπηρετούνται με αυστηρή τήρηση των οδηγιών για την ελάχιστη απόσταση 1,5 μέτρου μεταξύ των υπαλλήλων και των πολιτών και την αποφυγή συγχρωτισμού. Κατά την εξυπηρέτηση των πολιτών είναι υποχρεωτική η χρήση μη ιατρικής μάσκας τόσο από τους πολίτες όσο και από τους υπαλλήλους του ΟΑΕΔ.

Υπενθυμίζεται ότι η συντριπτική πλειοψηφία των υπηρεσιών του ΟΑΕΔ παρέχονται αποκλειστικά ηλεκτρονικά. Για τον αναλυτικό κατάλογο όλων των ηλεκτρονικών υπηρεσιών του ΟΑΕΔ πατήστε εδώ

Για όσες υπηρεσίες δεν παρέχονται ηλεκτρονικά, τα αιτήματα ή τα δικαιολογητικά των συναλλασσομένων θα γίνονται δεκτά μέσω ηλεκτρονικού ταχυδρομείου (e-mail) εφόσον έχει τηρηθεί η διαδικασία πιστοποίησης μέσω gov.gr ή έχει επισυναφθεί Υπεύθυνη Δήλωση με θεωρημένο το γνήσιο της Υπογραφής. Οι ηλεκτρονικές διευθύνσεις των ΚΠΑ2 βρίσκονται εδώ

Οι συνεντεύξεις ανέργων με εργασιακούς συμβούλους διεξάγονται μέσω τηλεφωνικής επικοινωνίας ή τηλεδιάσκεψης και όχι δια ζώσης.

Η πρόσβαση στις ηλεκτρονικές υπηρεσίες του ΟΑΕΔ γίνεται είτε μέσω της Ενιαίας Ψηφιακής Πύλης του Ελληνικού Δημοσίου www.gov.grμε τους κωδικούς του TAXISnet είτε μέσω των e-Υπηρεσιών ΟΑΕΔ www.oaed.gr/e-yperesies με τους κωδικούς TAXISnet ή με τους κωδικούς πιστοποιημένων χρηστών του ΟΑΕΔ.

Για περισσότερες πληροφορίες, οι ενδιαφερόμενοι μπορούν να επισκεφτούν την ιστοσελίδα του ΟΑΕΔ www.oaed.gr

Για να βρείτε το ΚΠΑ2 που ανήκετε πατήστε εδώ

